দেশে বজ্রপাতে এ পর্যন্ত ৭০ জনের বেশি মানুষ নিহত হয়েছেন। গত আট বছরে বজ্রপাতে বাংলাদেশে মারা গেছে ১ হাজার ৮০০ মানুষ। যুক্তরাষ্ট্রের স্টেট ইউনিভার্সিটির ভূগোল বিভাগের অধ্যাপক ড. টমাস ডব্লিউর গবেষণায় বলা হয়, প্রতিবছর মার্চ থেকে মে মাস পর্যন্ত বাংলাদেশে প্রতি বর্গ কিলোমিটারে ৪০টি বজ্রপাত হয়। বজ্রপাতে মৃত্যুর হার বাংলাদেশের গণমাধ্যমে প্রকাশিত হারের চেয়ে বেশি। দুর্যোগ ব্যবস্থাপনা কর্তৃপক্ষ জানিয়েছে, বছরের এ সময়ে বৃষ্টিপাতের সঙ্গে বজ্রপাতও ব্যাপক হারে হয়ে থাকে। ঢাকা বিশ্ববিদ্যালয়ের আবহাওয়া বিজ্ঞান বিভাগের প্রধান অধ্যাপক তাওহিদা রশীদ বলেন, বজ্রপাত বেড়ে যাওয়ার সঙ্গে তাপমাত্রা বৃদ্ধির সম্পর্ক রয়েছে। বিজ্ঞানীদের অনেকে মনে করেন, বিশ্বব্যাপী তাপমাত্রা বৃদ্ধির জন্য এমনটি হচ্ছে। তবে এ মতের সঙ্গে অনেক বিজ্ঞানী দ্বিমত পোষণ করেন। বাংলাদেশে তাপমাত্রা বেড়েছে। জলবায়ু পরিবর্তন হয়েছে, এরও প্রভাব দেশে পড়েছে। বাংলাদেশে দশমিক ৭৪ শতাংশ তাপমাত্রা বেড়েছে। বিকেলে বজ্রপাত হওয়ার হার বেশি। এ বিষয়ে আবহাওয়া বিজ্ঞানী তাওহিদা রশীদ বলেন, বজ্রপাতের ধরনই এমন। সকালের দিকে প্রচণ্ড তাপমাত্রা হয়। এতে করে অনেক জলীয় বাষ্প তৈরি হয়। এ জলীয় বাষ্পই বজ্রঝড় ও বজ্রপাতের প্রধান শক্তি। তাপমাত্রা যত বাড়বে, জলীয় বাষ্প বা এ ধরনের শক্তিও তত বাড়বে। এই বিজ্ঞানী আরো বলেন, জলীয় বাষ্প বেড়ে যাওয়া মানে হলো ঝড়ের ঘনত্ব বেড়ে যাওয়া। বছরে ১ ডিগ্রি তাপমাত্রা বাড়ার কারণে ১ শতাংশ বজ্রঝড় বাড়ার সম্ভাবনা রয়েছে। এটি কোনো কোনো বিজ্ঞানী প্রমাণও করেছেন। কোনো নির্দিষ্ট এলাকায় বজ্রপাত বেশি হয় কেন- এমন প্রশ্নের জবাবে এ বিজ্ঞানী বলেন, অঞ্চলভেদে এটি কমবেশি হচ্ছে। বজ্রঝড় ও বজ্রপাত এপ্রিল ও মে মাসের কিছু সময় ধরে প্রতিবছরই হয়। এ বছর কিছুটা বেশি মনে হচ্ছে। তবে ওই অধ্যাপকের মতে, বাংলাদেশের হাওর অঞ্চলে বজ্রপাতের সংখ্যা বেশি। কারণ ওখানে হাওরের কারণে জলীয় বাষ্প বেশি হয়। সে কারণে সিলেটের ওই অঞ্চলটিতে বজ্রপাতের সংখ্যা সবচেয়ে বেশি। ওই প্রফেসর বলেন, বজ্রপাত প্রকৃতির একটি বিষয় এবং এটি হবেই। তবে এতে প্রাণহানি কমানোর সুযোগ আছে। বজ্রপাত যখন শুরু হয়, তখন এর তিনটি ধাপ থাকে। প্রথম ধাপে বিদ্যুৎ চমকালেও বজ্রপাত শুরু হয় না। প্রথমে মেঘ তৈরি হতে থাকে এবং সে সময় আকাশের অবস্থা ঘন কালো হয় না। একটু কালো মেঘের মতো তৈরি হয়। সামান্য বৃষ্টি ও হালকা বিদ্যুৎ চমকায়। তখনই মানুষকে সচেতন হতে হয়। প্রতিটি দুর্যোগে একটি নির্দিষ্ট সময় আছে এবং সে সময় সম্পর্কে প্রতিটি মানুষের সচেতন হওয়া উচিত। বাইরে থাকলে যখন দেখা যাবে আকাশ কালো হয়ে আসছে, তখনই নিরাপদ জায়গায় যেতে হবে। নিরাপদ আশ্রয়ের জন্য তখন অন্তত ৩০ মিনিট পাওয়া যায়। বজ্রপাত প্রকৃতির একটা ধারাবাহিক খেলা। প্রকৃতির বিরুদ্ধাচরণ বজ্রপাতের অন্যতম কারণ। সমাজ ও রাষ্ট্রের উচিত প্রকৃতির যথাযথ সংরক্ষণের ব্যবস্থা করা। প্রকৃতির সঙ্গে যুদ্ধ করে কখনো সমাজ ও পরিবেশ টিকে থাকতে পারে না। তাই এ সময় আমাদের বেশি বেশি প্রকৃতিবান্ধব পরিবেশ তৈরিতে গুরুত্ব দিতে হবে।